Boeing 727

A Boeing 727 egy háromhajtóműves (trijet) keskeny törzsű utasszállító repülőgép, amit a Boeing gyártott 1963-1984 között. Története A 727-es tervezését az American Airlines, a United Airlines és az Eastern Airlines igényeinek kielégítésére kezdte tervezni a Boeing, ezek az igények a következők voltak: rövid kifutópályákról is lehessen üzemeltetni, hatékonynak kell lennie, gazdaságosan üzemeltethető legyen, és növekednie kell a 60 perces ETOPS korlátozásnak. Ezeknek a feltételeknek egyetlen meglévő gép sem felelt meg, így a társaságok és a Boeing megállapodtak egy új típus, a 727-es kifejlesztésében, mely három hajtóműves elrendezésben valósul meg, úgynevezett trijet gép lesz. Első repülése 1963. február 9-én volt Renton Field-ben. 1964 februárjában leszállítják az első gépeket a United Airlinesnak és az Eastern Airlinesnak. 1965. augusztus: a 727–200-as altípus bevezetése. 1966: megjelenik a Quick Change utas-teherszállító kombinált változat a Northwest Airlines megrendelésére. 1967. december 26.: leszállítják az 500. 727-est. 1971: új belső térrel jelenik meg a gép a Lufthansa és az algír légitársaság kérésére. 1972: leszállítják az első 727–200 Advanced altípust az All Nippon Airways számára. 1972 szeptemberében megrendelik az 1000. gépet. 1974: leszállítják az 1000. 727-est a Delta Air Linesnak. 1978: megrendelik az 1500. gépet. 1982. május 26-án leszállítják az 1800. 727-est a Pan Am számára. 1984. szeptember 28-án leszállítják az utolsó, 1832. 727-est a FedEx számára. 1991. január 23.: kivonják a forgalomból az első gépet a United Airlines flottájából, ez a gép aztán a seattle-i repülőmúzeumba kerül. A gyártás 1984-ben fejeződött be, összesen 1832 repülőgép készült. A Boeing 737-es megjelenéséig a legnagyobb darabszámban értékesített repülőgép volt. Változatok 727–100 Az első rövid törzsű verzió 1963 február 9-én repült először és december 24-én kapta meg a FAA típusengedélyt. 521 darab készült ebből a verzióból, melynek első rendszeresítői a United Airlines és az Eastern Airlines voltak. 727–100C Ez a típus úgynevezett Convertible, kombinált utas- és teherszállító változat, megerősített raktérajtókat, padlót és padlógerendákat kapott. Alkalmas volt 94 utas, 52 utas és 4 raklap, vagy 8 raklapnyi áru szállítására. 727–100QC Quick Change változat, mely leginkább a Convertible-hez hasonlított, speciális görgőkkel ellátott padlót kapott, melynek segítségével 30 perc alatt teherszállítóvá változhatott utasszállítóból. 727–100QF Quiet Freighter, a United Parcel Service számára készült újrahajtóművezett csendes változat, erre Rolls-Royce Tay turboventilátoros hajtóművek kerültek. 727–200 A 200-as változat 6.1 méterrel hosszabb törzset kapott, így a gép teljes hossza 46,7 méterre nőtt miközben a tömege nem változott. A 200-as típus változatai a későbbiekben több módosításon estek át, megnövelték a hajtóművek teljesítményét és egyéb szerkezeti átalakításokat eszközöltek. 727–200C Convertible utas-áruszállító kombinált változat, összesen két darab készült belőle. 727–200 Advanced Megnövelt maximális felszálló tömegű változat (MTOW - Maximum Takeoff Weight), továbbá megújult az utaskabin is. 727–200F Advanced Az Advanced teherszállító változata, mely Pratt & Whitney JT8D típusú hajtóműveket kapott. A géptörzset megerősítették, nagy raktérajtókat kapott és a törzs ablakok nélkül készült. Az utolsó 15 legyártott 727-es ilyen változat volt és mindegyik a FedEx flottájába került. Super 27 Megnövelt sebességű változat (+80 km/h), a két oldalsó hajtómű JT8D-217 vagy a JT8D-219 típusúra változott, továbbá a harmadik hajtómű zajcsökkentő készletet kapott. Néhány gép szárnyvégére Wingletet szereltek fel, mely nagyban javította a hatékonyságot. Fő üzemeltetők 2011-re a típust a legtöbb üzemeltető már kivonta a flottájából, de világszerte még több mint 300 gép repül, 26 gépet üzemeltet az Astar Air Cargo, 14 gépet a Capital Cargo International Airlines és 13 gépet a Kelowna Flightcraft Air Charter. A 727-es legnagyobb üzemeltetője a FedEx Express 2013-ban kivonta 54 gépét. Műszaki adatok (Boeing 727-100) Személyzet: 7 (2 pilóta, 1 fedélzeti mérnök, 4 légiutaskísérő) Férőhelyek: 131-149 Hossz: 32,92 méter Szárny területe: 153 m2 Maximális felszálló súly: 77,000 kg Önsúly: 36,560 kg Tartomány: 4,300 km Maximális sebesség: mach 0,9 Utazósebesség: 540 mph Gyakorlati csúcsmagasság: 36100 láb (11000 m) Emelkedési sebesség: 2940 láb /perc (14,9 m/s) Hajtóművek: Pratt & Whitney JT8D-1 Források Boeing 727 technikai információs oldal (angol) Boeing hivatalos oldal (angol) További információk A Pan Am légitársaság Boeing 727-eseinek rövid leírása